AAV เปิดฐานการบินใหม่”อู่ตะเภา”บินตรงสู่จีนหนานหนิง-หนานชาง
AAV เปิดเส้นทางใหม่จากฐานปฏิบัติการบินแห่งที่ 5 ของไทยแอร์เอเชียที่ “ท่าอากาศยานนานาชาติอู่ตะเภา ระยอง พัทยา" บินตรงสู่หนานชาง ซึ่งเป็นเมืองมรดกโลกท่ามกลางสายหมอก รวบรวมความเป็นที่สุดไว้มากมาย
31 ส.ค. 2558


นายธรรศพลฐ์ แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า สายการบินไทยแอร์เอเชีย ได้เปิดเส้นทางใหม่จากฐานปฏิบัติการบินแห่งที่ 5 ของไทยแอร์เอเชียที่ “ท่าอากาศยานนานาชาติอู่ตะเภา ระยอง พัทยา” บินตรงสู่หนานชาง ซึ่งเป็นเมืองมรดกโลกท่ามกลางสายหมอก รวบรวมความเป็นที่สุดไว้มากมาย
“เรามองว่าการท่องเที่ยวภาคตะวันออกและเมืองพัทยากำลังเติบโตอย่างรวดเร็ว รวมทั้งสนามบินอู่ตะเภาก็มีความพร้อมเต็มที่ในการรองรับเที่ยวบินแบบประจำ เราจึงเปิดฐานปฏิบัติการใหม่ขึ้น โดยเลือกเส้นทางสู่จีน ในเมืองหนานชางและหนานหนิง เป็น 2 เส้นทางบินแรก ก่อนที่จะขยายต่อไปยังเส้นทางอื่นๆ ทั้งในประเทศและระหว่างประเทศในช่วงปลายปี โดยตั้งเป้านำเครื่องบินแอร์บัส เอ320 จำนวน 2 ลำเข้าประจำการที่อู่ตะเภา”นายธรรศพลฐ์ กล่าว
ทั้งนี้สำหรับเส้นทางอู่ตะเภา-หนานหนิง 4 เที่ยวบินต่อวัน (จันทร์ พุธ ศุกร์และอาทิตย์) ไทยแอร์เอเชียก็จัดแถลงข่าวขึ้นพร้อมกันในวันนี้(31 ส.ค.)ที่เมืองหนานหนิง โดยมีนายสันติสุข คล่องใช้ยา ผู้อำนวยการฝ่ายการพาณิชย์ สายการบินไทยแอร์เอเชีย ร่วมแถลงข่าวดังกล่าว
โดยหนานหนิง เป็นเมืองเศรษฐกิจสำคัญทางตอนใต้ของจีน และสามารถเดินทางเชื่อมต่อสะดวกสู่ “กุ้ยหลิน” เพื่อล่องเรือแม่น้ำหลีเจียงที่หยางซั่ว พักผ่อนกลางม่านหมอก สายน้ำและขุนเขา หรือชิมก๋วยเตี๋ยวกุ้ยหลินแสนอร่อย โดยท่านสามารถเดินทางจากหนานหนิงสู่กุ้ยหลิน โดยรถไฟความเร็วสูง 3 ชั่วโมง หรือเที่ยวบินในประเทศประมาณ 1 ชั่วโมงเท่านั้น
สำหรับการเปิดตัว 2 เส้นทางบินใหม่ จากอู่ตะเภา สู่หนานชางและหนานหนิง แอร์เอเชียได้จัดโปรโมชั่นบินสุดประหยัดราคารวมต่อเที่ยวเริ่มต้นเพียง 990 บาท สำรองที่นั่งได้ตั้งแต่วันนี้ ถึง 6 กันยายน 2558 เพื่อเดินทางตั้งแต่เที่ยวบินแรก หนานหนิง 25 กันยายน 2558-31 สิงหาคม 2559(เส้นทางหนานชาง เริ่มบิน ตั้งแต่ 26 กันยายน 2558) 